ANC bevestig Zuma se toekoms is bespreekJessie Duarte. Foto: ANA Die ANC het Dinsdag bevestig dat pres. Jacob Zuma se toekoms in diepte bespreek is tydens gister se vergadering van die party se nasionale werkkomitee (NWK). Jessie Duarte, adjunk-sekretaris-generaal van die ANC, het tydens ŉ mediakonferensie gesê daar was verskillende sienings hieroor, maar dat daar wel ŉ “dominante siening” was. Die saak is toe na die nasionale uitvoerende komitee (NUK) verwys om ŉ besluit te neem. “Ons hoop dat die NUK met ŉ verenigde siening vorendag sal kom.” Die NUK vergader Woensdag in Kaapstad. Duarte het beklemtoon dat die NWK die mag het om voorstelle aan die NUK te maak, maar dat die net die NUK die mag het om besluite te neem. Sy het gesê sodra die NUK ŉ besluit geneem het, sal dit aan die land gekommunikeer word. Op ŉ vraag aan Duarte of daar al ŉ bespreking gehou is oor wie by Zuma sal oorneem indien hy bedank, het sy gesê daar was nog nie só gesprek nie. Sy het wel gesê die ANC en die land se grondwette is duidelik dat indien die president bedank, die adjunkpresident met onmiddellike effek oorneem. “Indien die president deur ‘n mosie van wantroue uit die kussings gelig word, volg daar heeltemal ŉ ander proses.” Duarte het in reaksie op ŉ vraag hoekom die NUK se vergadering so kort voor Donderdag se staatsrede plaasvind, gesê die feit dat daar nog nie ŉ besluit oor Zuma se toekoms geneem is nie, veroorsaak verwarring en dat dit dus belangrik is om so gou moontlik ŉ besluit te neem. Met verwysing na Sondagaand se vergadering tussen Zuma en die party se topses het Duarte gesê dit help nie om te spekuleer wat tydens die vergadering gebeur het nie. Sy het gesê die vergadering het sowat twee ure geduur en Zuma en die topses het almal die geleentheid gekry om hul sienings te gee oor die probleme wat die land tans in die gesig staar. Volgens Duarte het hulle hiervolgens teruggerapporteer aan die NWK. Volgens haar is bewerings dat Zuma nie die aangeleentheid ernstig opneem nie, van alle waarheid ontbloot. Sy het ook gesê ‘n mosie van wantroue is nie wenslik nie Zuma vergader vandag met minister en adjunkministers by Tuynhuys in Kaapstad.